CELEX: 32001R0995
Language: ro
Date: 2001-05-22 00:00:00
Title: Regulamentul (CE) nr. 995/2001 al Comisiei din 22 mai 2001 de punere în aplicare a Regulamentului (CE) nr. 2516/2000 al Parlamentului European și al Consiliului de modificare a principiilor comune ale Sistemului European de conturi financiare naționale și regionale din Comunitate (ESA 95) cu privire la impozite și contribuții sociale

10/Volumul 01
            
            
               RO
            
            
               Jurnalul Ofícial al Uniunii Europene
            
            
               243
            
         32001R0995
   
               L 139/3
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CE) NR. 995/2001 AL COMISIEI
   
   din 22 mai 2001
   de punere în aplicare a Regulamentului (CE) nr. 2516/2000 al Parlamentului European și al Consiliului de modificare a principiilor comune ale Sistemului European de conturi financiare naționale și regionale din Comunitate (ESA 95) cu privire la impozite și contribuții sociale
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 2223/96 al Consiliului din 25 iunie 1996 privind Sistemul european de conturi financiare naționale și regionale din Comunitate (ESA 95) (1), astfel cum a fost modificat ultima dată prin Regulamentul (CE) nr. 2516/2000 (2) al Parlamentului European și al Consiliului, în special articolul 2 alineatul (2) și articolul 3 alineatul (2),
   având în vedere Regulamentul (CE) nr. 2516/2000 de modificare a principiilor comune ale ESA 95 cu privire la impozite și contribuții sociale, în special articolul 5,
   întrucât:
   
               (1)
            
            
               Regulamentul (CE) nr. 2223/96 cu privire la ESA 95 cuprinde cadrul de referință al standardelor, definițiilor, clasificărilor și normelor contabile comune de întocmire a conturilor statelor membre pentru cerințele statistice ale Comunității, în vederea obținerii unor rezultate comparabile între statele membre.
            
         
               (2)
            
            
               Regulamentul (CE) nr. 2516/2000 asigură comparabilitate și transparență între statele membre în ceea ce privește înregistrarea impozitelor și a contribuțiilor sociale în ESA 95 pentru procedura referitoare la deficitul excesiv. Capacitatea/necesarul de finanțare a administrației publice nu include sumele aferente impozitelor și contribuțiilor sociale a căror colectare este improbabilă.
            
         
               (3)
            
            
               Pentru aplicarea Regulamentului (CE) nr. 2516/2000 și în termen de șase luni de la adoptarea acestuia, Comisia introduce modificările necesare în textul anexei A la Regulamentul (CE) nr. 2223/96.
            
         
               (4)
            
            
               Articolul 2 alineatul (2) și articolul 3 alineatul (2) din Regulamentul (CE) nr. 2223/96 stabilesc condițiile în care Comisia poate să adopte modificări la ESA 95, în special modificările necesare la anexa B la regulamentul menționat.
            
         
               (5)
            
            
               A fost consultat Comitetul pentru statistici monetare, financiare și balanțe de plăți (CMFB), înființat prin Decizia 91/115/CEE (3) a Consiliului, astfel cum a fost modificată prin Decizia 96/174/CE (4).
            
         
               (6)
            
            
               Măsurile prevăzute în prezentul regulament sunt în conformitate cu avizul Comitetului pentru programul statistic (SPC), înființat prin Decizia 89/382/CEE, Euratom (5) a Consiliului,
            
         ADOPTĂ PREZENTUL REGULAMENT:
   Articolul 1
   Anexele A și B la Regulamentul (CE) nr. 2223/96 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
   Prezentul regulament nu se aplică în perioada de tranziție care poate fi acordată statelor membre în conformitate cu articolul 7 alineatul (2) din Regulamentul (CE) nr. 2516/2000.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 mai 2001.
      
         
            Pentru Comisie
         
         Pedro SOLBES MIRA
         
         
            Membru al Comisiei
         
      
   
   
      (1)  JO L 310, 30.11.1996, p. 1.
   
      (2)  JO L 290, 17.11.2000, p. 1.
   
      (3)  JO L 59, 6.3.1991, p. 19.
   
      (4)  JO L 51, 1.3.1996, p. 48.
   
      (5)  JO L 181, 28.6.1989, p. 47.
   ANEXĂ
   MODIFICĂRI ALE ANEXEI A LA REGULAMENTUL (CE) NR. 2223/96
   
               1.57
            
         
                
            
            
               După textul„Totuși, în anumite cazuri… să se folosească aproximări”, se inserează următorul text:
               
                  „În plus față de această flexibilitate în ceea ce privește momentul înregistrării a fost necesar, din motive practice legate de procedura deficitului excesiv, să se definească o înregistrare specială a impozitelor și contribuțiilor sociale care trebuie plătite către sectorul public, astfel încât capacitatea/necesarul de finanțare a administrației publice (și a sectoarelor corespondente) să nu includă sumele aferente impozitelor și contribuțiilor sociale a căror colectare este improbabilă. Prin derogare de la principiul general de înregistrare a tranzacțiilor, impozitele și contribuțiile sociale care trebuie plătite administrației publice pot fi înregistrate fără a include partea a cărei colectare este improbabilă sau, dacă această parte este inclusă, ea trebuie neutralizată în același exercițiu contabil printr-un transfer de capital de la administrația publică la sectoarele în cauză.”
               
            
         
               3.48
            
         
                
            
            
               În definiția prețurilor de bază, se inserează o trimitere la punctul 4.27:
               
                  „Prețul de bază este prețul pe care îl primește producătorul de la cumpărător pentru o unitate de bun sau serviciu produs, minus impozitele de plătit (a se vedea punctul 4.27) aferente acelei unități ca urmare a producției sau vânzării sale (impozitele pe produse), plus subvențiile de primit ca urmare a producției sau vânzării sale (subvenții la produse).”
               
            
         
               4.17
            
         
                
            
            
               În ultima teză, se inserează o trimitere la punctul 4.27:
               
                  „La nivelul economiei totale, TVA este egală cu diferența dintre TVA facturată totală și TVA deductibilă totală (a se vedea punctul 4.27).”
               
            
         
               4.27
            
         
               Se elimină următorul text:
               „Impozitele evidențiate prin evaluări fiscale, dar care nu sunt plătite vreodată (de exemplu, din cauza falimentului) sunt tratate ca și cum ar fi fost achitate. Există două cazuri posibile:
               
                           (a)
                        
                        
                           anularea unei datorii neperformante de către administrația publică, aceasta recunoscând că nu-și mai poate recupera creanța; anularea este înregistrată în conturile celorlalte modificări ale volumului de active ale administrației și ale debitorului rău-platnic;
                        
                     
                           (b)
                        
                        
                           anularea datoriei de comun acord între o administrație publică și debitor. Această anulare este tratată ca un transfer de capital de la administrație către debitor, în contul operațiunilor de capital, concomitent cu stingerea unei creanțe în contul financiar.”
                        
                     
            
               Se înlocuiește cu următorul text:
               „Impozitele înregistrate în conturi pot fi determinate pornind de la două surse: sume evidențiate prin evaluări și declarații sau încasări.
               
                           (a)
                        
                        
                           Dacă se utilizează evaluări sau declarații, sumele sunt ajustate printr-un coeficient care să reflecte sumele calculate și declarate care nu se colectează niciodată. O altă soluție constă în înregistrarea unui transfer de capital către sectoarele în cauză, în sumă egală cu suma ajustării. Coeficienții sunt estimați pe baza experienței anterioare și a previziunilor curente cu privire la sumele calculate și declarate care nu se colectează niciodată. Aceștia sunt specifici diferitelor tipuri de impozite.
                        
                     
                           (b)
                        
                        
                           Dacă se utilizează încasările, acestea sunt ajustate în timp, astfel ca sumele în cauză să fie atribuite perioadei în care a avut loc activitatea care a generat obligația fiscală. Această ajustare se poate baza pe decalajul cronologic mediu între activitatea în cauză și încasarea impozitului.”
                        
                     
         
               4.82
            
         
               Se elimină următorul text:
               „Impozitele evidențiate prin evaluări fiscale, dar care nu sunt vărsate niciodată (de exemplu, din cauza falimentului) sunt tratate ca și cum ar fi fost achitate. Există două cazuri posibile:
               
                           (a)
                        
                        
                           anularea unei datorii neperformante de către administrația publică, care recunoaște că nu-și mai poate recupera creanța; această anulare este înregistrată în conturile celorlalte modificări ale volumului de active ale administrației și ale debitorului rău-platnic;
                        
                     
                           (b)
                        
                        
                           anularea datoriei de comun acord între o administrație publică și debitor. Această anulare este tratată ca un transfer de capital de la administrație către debitor, în contul operațiunilor de capital, concomitent cu stingerea unei creanțe în contul financiar.”
                        
                     
            
               Se înlocuiește cu următorul text:
               „Impozitele înregistrate în conturi pot să provină din două surse: sume evidențiate prin evaluări și declarații sau încasări.
               
                           (a)
                        
                        
                           Dacă se utilizează evaluări sau declarații, sumele sunt ajustate printr-un coeficient care să reflecte sumele evaluate și declarate care nu se colectează niciodată. O altă soluție constă în înregistrarea unui transfer de capital către sectoarele relevante, în sumă egală cu suma ajustării. Coeficienții sunt estimați pe baza experienței anterioare și a previziunilor curente cu privire la sumele evaluate și declarate care nu se colectează niciodată. Aceștia sunt specifici diferitelor tipuri de impozite.
                        
                     
                           (b)
                        
                        
                           Dacă se utilizează încasări, acestea sunt ajustate în timp, astfel încât sumele în cauză să fie atribuite perioadei în care au avut loc activitățile, tranzacțiile sau alte evenimente care au generat obligația fiscală (sau perioadei în care a fost stabilită suma impozitului, în cazul unor impozite pe venit). Această ajustare se poate baza pe decalajul cronologic mediu între activitățile, tranzacțiile sau evenimentele în cauză (sau stabilirea sumei impozitului) și încasarea impozitului.
                        
                     Dacă sunt reținute la sursă de către angajator, impozitele curente pe venit, pe avere etc. trebuie să fie incluse în salarii, chiar dacă, de fapt, angajatorul nu le-a transferat administrației publice. Sectorul gospodăriilor apare, astfel, ca achitând suma integrală către sectorul administrațiilor publice. Sumele care nu au fost plătite efectiv trebuie neutralizate la rubrica D.995 ca transferuri de capital de la administrațiile publice către sectorul angajatorilor.”
            
         
               4.96
            
         
                
            
            
               La sfârșitul alineatului se inserează următorul text:
               „Contribuțiile sociale de plată către sectorul administrațiilor publice înregistrate în conturi pot proveni din două surse: sume evidențiate prin evaluări și declarații sau din încasări.
               
                           (a)
                        
                        
                           Dacă se utilizează evaluări sau declarații, sumele sunt ajustate printr-un coeficient care să reflecte sumele calculate și declarate care nu s-au colectat niciodată. O altă soluție constă în înregistrarea unui transfer de capital către sectoarele relevante, în sumă egală cu suma ajustării. Coeficienții sunt estimați pe baza experienței anterioare și a previziunilor curente cu privire la sumele calculate și declarate care nu se colectează niciodată. Aceștia sunt specifici diferitelor tipuri de contribuții sociale.
                        
                     
                           (b)
                        
                        
                           Dacă se utilizează încasări, acestea sunt ajustate în timp, astfel ca sumele în cauză să fie atribuite perioadei în care a avut loc activitatea care a generat obligația socială (sau momentului în care apare obligația). Această ajustare se poate baza pe decalajul cronologic mediu între activitatea (sau apariția obligației) și încasarea contribuției sociale.
                        
                     Dacă sunt reținute la sursă de către angajator, contribuțiile sociale de plată către sectorul administrațiilor publice trebuie să fie incluse în salarii, chiar dacă, de fapt, angajatorul nu le-a transferat administrației publice. Sectorul gospodăriilor apare, astfel, ca achitând suma integrală către sectorul administrațiilor publice. Sumele care nu au fost plătite efectiv trebuie neutralizate la rubrica D.995 ca transferuri de capital de la administrațiile publice către sectorul angajatorilor.”
            
         
               4.150
            
         
               Se elimină punctul 4.150:
               
                  „Momentul înregistrării: impozitele pe capital se înregistrează în momentul apariției obligației fiscale.”
               
            
            
               Se înlocuiește cu un nou punct 4.150:
               „Impozitele înregistrate în conturi pot proveni din două surse: sume evidențiate prin evaluări și declarații sau încasări.
               
                           (a)
                        
                        
                           Dacă se utilizează evaluări sau declarații, sumele sunt ajustate printr-un coeficient care să reflecte sumele evaluate și declarate care nu s-au încasat niciodată. O altă soluție constă în înregistrarea unui transfer de capital către sectoarele relevante, în sumă egală cu suma ajustării. Coeficienții sunt estimați pe baza experienței anterioare și a previziunilor curente cu privire la sumele calculate și declarate care nu se colectează niciodată. Aceștia sunt specifici diferitelor tipuri de impozite.
                        
                     
                           (b)
                        
                        
                           Dacă se utilizează încasările, acestea sunt ajustate în timp, astfel ca sumele în cauză să fie atribuite perioadei în care a avut loc activitatea care a generat obligația fiscală (sau perioadei în care a fost stabilită suma impozitului). Această ajustare se poate baza pe decalajul cronologic mediu între activitatea în cauză (sau stabilirea sumei impozitului) și încasarea impozitului.”
                        
                     
         
               4.165
            
         
                
            
            
               La sfârșitul primei teze de la litera (f), se inserează o trimitere la o nouă literă (j):
               
                           „—
                        
                        
                           cu excepția cazului particular al impozitelor și contribuțiilor sociale de plătit către sectorul administrațiilor publice [a se vedea 4.165 litera (j)].”
                        
                     La sfârșitul literei (f), se inserează:
               
                           „(j)
                        
                        
                           Dacă impozitele și contribuțiile sociale care trebuie plătite către sectorul administrațiilor publice sunt înregistrate pe baza evaluărilor și a declarațiilor, porțiunea a cărei colectare este improbabilă trebuie neutralizată în același exercițiu contabil. Aceasta se poate realiza printr-un «alt transfer de capital» (D.99), în cadrul liniei specifice D.995, între administrațiile publice și sectoarele relevante. Acest flux D.995 trebuie subdivizat în funcție de codificarea diferitelor impozite și contribuții sociale în cauză.”
                        
                     
         
               5.129
            
         
                
            
            
               La sfârșitul alineatului se inserează:
               
                  „Sumele impozitelor și contribuțiilor sociale de plătit către administrațiile publice, care trebuie înregistrate la AF.79, nu trebuie să includă partea acestor impozite și contribuții sociale a cărei colectare este improbabilă și care reprezintă, prin urmare, o creanță a administrațiilor publice care nu posedă valoare reală.”
               
            
         
               6.27
            
         
                
            
            
               La sfârșitul literei (d) se inserează:
               
                  „Prin derogare de la principiul general, această rubrică nu include impozitele și contribuțiile sociale de plătit către administrațiile publice, a căror colectare este recunoscută unilateral de administrațiile publice ca fiind improbabilă. Impozitele și contribuțiile sociale de plătit către administrațiile publice și a căror colectare este improbabilă sunt neutralizate în același exercițiu contabil care a generat obligația fiscală, în calculul capacității/necesarului de finanțare a sectorului administrațiilor publice și a sectoarelor corespondente (a se vedea punctul 1.57).”
               
            
         
               7.61
            
         
                
            
            
               La sfârșitul alineatului se inserează:
               
                  „Sumele impozitelor și contribuțiilor sociale de plătit către administrațiile publice, care trebuie înregistrate la AF.79, nu trebuie să includă partea din aceste impozite și contribuții sociale a cărei colectare este improbabilă și care reprezintă, prin urmare, o creanță a administrațiilor publice care nu posedă valoare reală.”
               
            
         
               9.47
            
         
               Se elimină prima teză:
               
                  „Impozitele și subvențiile la produse sunt sume datorate, numai dacă sunt evidențiate prin evaluări, declarații fiscale etc. sau sume plătite efectiv (a se vedea punctul 4.27).”
               
               La litera (b) punctul 2, se elimină următorul text:
               
                  „acestea trebuie înregistrate ca o altă modificare a volumului activelor și pasivelor financiare, deci nu în tabelul de resurse și utilizări.”
               
            
            
               Prima teză se înlocuiește cu următorul text:
               
                  „Modul de înregistrare a impozitelor și a subvențiilor la produse este definit la punctul 4.27, respectiv 4.40.”
               
            
         
               Anexa IV – Clasificări și conturi
            
         
                
            
            
               În clasificarea tranzacțiilor și a altor fluxuri, după „D.99 – Alte transferuri de capital”, se adaugă următoarea listă de coduri:
               
                  
                              „D.995
                           
                           
                              Transferuri de capital de la administrația publică la sectoarele din domeniu, reprezentând impozite și contribuții sociale calculate, a căror colectare este improbabilă
                           
                        
                              D.99521
                           
                           
                              Impozite calculate pe produse, a căror colectare este improbabilă
                           
                        
                              D.99529
                           
                           
                              Alte impozite pe producție calculate, a căror colectare este improbabilă
                           
                        
                              D.99551
                           
                           
                              Impozite pe venit calculate, a căror colectare este improbabilă
                           
                        
                              D.99559
                           
                           
                              Alte impozite curente calculate, a căror colectare este improbabilă
                           
                        
                              D.9956111
                           
                           
                              Contribuții sociale efective calculate ale angajatorilor, a căror colectare este improbabilă
                           
                        
                              D.9956112
                           
                           
                              Contribuții sociale calculate ale salariaților, a căror colectare este improbabilă
                           
                        
                              D.9956113
                           
                           
                              Contribuții sociale calculate ale lucrătorilor independenți și ale șomerilor, a căror colectare este improbabilă
                           
                        
                              D.99591
                           
                           
                              Impozite pe capital calculate, a căror colectare este improbabilă”
                           
                        
            
         
      
   MODIFICĂRI ALE ANEXEI B LA REGULAMENTUL (CE) nr. 2223/96
   
               Tabelul 2: Principalele agregate ale administrației publice
            
         
                
            
            
               La sfârșitul tabelului, se adaugă următorul cod:
               
                  
                              „D.995
                           
                           
                              Transferuri de capital de la administrația publică la sectoarele din domeniu, reprezentând impozite și contribuții sociale calculate, a căror colectare este improbabilă”
                           
                        
            
         
               Tabelul 9: Detalierea colectărilor de impozite, defalcate pe sectoare
            
         
                
            
            
               La sfârșitul tabelului, se adaugă următorul flux D.995 și subdiviziunile sale, fără a descompune pe subsectoare beneficiare:
               
                  
                              „D.995
                           
                           
                              Transferuri de capital de la administrația publică la sectoarele relevante, reprezentând impozite și contribuții sociale calculate, a căror colectare este improbabilă
                           
                        
                              D.99521
                           
                           
                              Impozite pe produse calculate, a căror colectare este improbabilă
                           
                        
                              D.99529
                           
                           
                              Alte impozite pe producție calculate, a căror colectare este improbabilă
                           
                        
                              D.99551
                           
                           
                              Impozite pe venit calculate, a căror colectare este improbabilă
                           
                        
                              D.99559
                           
                           
                              Alte impozite curente calculate, a căror colectare este improbabilă
                           
                        
                              D.9956111
                           
                           
                              Contribuții sociale efective calculate ale angajatorilor, a căror colectare este improbabilă
                           
                        
                              D.9956112
                           
                           
                              Contribuții sociale calculate ale salariaților, a căror colectare este improbabilă
                           
                        
                              D.9956113
                           
                           
                              Contribuții sociale calculate ale lucrătorilor independenți și ale șomerilor, a căror colectare este improbabilă
                           
                        
                              D.99591
                           
                           
                              Impozite pe capital calculate, a căror colectare este improbabilă
                              D.2 + D.5 + D.91 + D.611 – D.995
                              Totalul încasărilor din impozite și contribuții sociale după deducerea sumelor calculate, însă a căror colectare este improbabilă.”